《送郑学可赴平江学道书院长》
元代·岑安卿

姑苏古伯国，繁华有遗踪。栉比十万家，楼台出鸿濛。

歌舞彻清夜，锦绣围春风。苟无礼义化，流荡将何从。

子游千载士，文学洙泗宗。邦人致仰慕，筑室阛阓中。

牺牲与笾豆，祀事洁且丰。育材阐王化，道义相磨砻。

有如砥柱石，屹然障河洪。吾邦旧文献，近亦多章逢。

扬子昔长此，讲贯懋厥功。吾子亦云往，辞色温其恭。

薰风揭绛帐，皋比座蒙茸。愿精学道旨，再使民俗忠。

我当踵季札，观风一来同。

作者简介：岑安卿（1286～1355）元代诗人。字静能，所居近栲栳峰，故自号栲栳山人，余姚上林乡（今浙江慈溪市桥头镇与匡堰镇一带）人。志行高洁，穷阨以终，尝作《三哀诗》，吊宋遗民之在里中者，寄托深远，脍炙人口。著有《栲栳山人集》三卷，《四库总目》评其诗戛戛孤往，如其为人。